als_Latn dik_Latn sag_Latn
Dy kompozitorët e njohur Alfred Kaçinari dhe Edmond Zhulali, tashmë të larguar nga Radio Televizioni Publik Shqiptar janë vlerësuar nga Presidenti i Republikës së Shqipërisë Bujar Nishani me urdhrin “Mjeshtër i madh” për kontribute të veçanta në zhvillimin e muzikës shqiptare. “Për veprimtarinë e tij të vyer shumëvjeçare si kompozitor i muzikës së lehtë, pedagog, orkestrues e drejtues artistik, duke kontribuuar në rritjen e dukshme cilësore të muzikës shqiptare”, shkruhet në motivacionin e Alfred Kaçinarit, ndërsa në motivacionin e Edmond Zhulalit theksohet “kontributi muzikor në lartësimin e Luftës në Çlirimin e Kosovës”.
Dy kompozitorët e njohur u larguan pak kohë më parë nga TVSH-ja. Kompozitori Edmond Zhulali ironizoi se u larguan pasi ishin tepër të kualifikuar, ndërsa Alfred Kaçinari shpjegoi se Televizioni ka ndryshuar strukturë dhe nuk është detyrë e tij që të gjejë pozicion tjetër pune, por u shpreh i indinjuar që diçka e tillë ndodhi pa asnjë paralajmërim.
Në një reagim për Tiranapost.al në lidhje me këtë çështje, drejtori i RTSH-së, Thoma Gëllçi, tha se struktura e re e Televizionit Shqiptar nuk përfshin më pozicionin e kompozitorit, pasi ata janë në profesion të lirë.
Inflacioni i dekoratave
Sigurisht që dy kompozitorët e meritojnë një vlerësim të tillë, madje mund të thuhet se është i vonuar dekorimi i tyre, por ajo që të bie në sy në faqen zyrtare të Presidencës është numri i lartë i dekorimeve që presidenti Bujar Nishani po bën në këto muaj të fundit të mandatit të tij. Vetëm në muajin mars, me titullin “Mjeshtër i Madh” janë dekoruar 20 persona, me titullin “Nderi i Kombit” 5 persona dhe me tituj të tjerë 13 persona, duke e çuar numrin total të të dekoruarve në 38 persona. Shumë prej këtyre ceremonive janë bërë në heshtje të plotë mediatike, gjë që shton dyshimet se disa prej tyre mund të jenë dhënë pa zbatuar kriteret e posaçme që shoqërojnë dhënien e këtyre titujve./Tiranapost.al
als_Latn als_Latn als_Latn als_Latn als_Latn